“สุพัฒน์พงษ์” มอบ “กฟผ.” เร่งพัฒนาโครงข่ายระบบส่งไฟฟ้า รุกตลาดอาเซียน
“สุพัฒน์พงษ์ พันธ์มีเชาว์” รองนายกรัฐมนตรี และรมว.พลังงาน มอบ “กฟผ.” เร่งพัฒนาโครงข่ายระบบส่งไฟฟ้า รุกตลาดอาเซียน 
“สุพัฒน์พงษ์ พันธ์มีเชาว์” รองนายกรัฐมนตรี และรมว.พลังงาน มอบ “กฟผ.” เร่งพัฒนาโครงข่ายระบบส่งไฟฟ้า รุกตลาดอาเซียน
24 ก.ย. 2563

นายสุพัฒนพงษ์ พันธ์มีเชาว์ รองนายกรัฐมนตรี และรมว.พลังงาน เดินทางมาประชุมมอบนโยบายให้การไฟฟ้าฝ่ายผลิตแห่งประเทศไทย (กฟผ.) เมื่อวานนี้ (23 ก.ย.63)  พร้อมมอบหมายให้ กฟผ. เร่งศึกษาและพัฒนาโครงข่ายระบบส่งไฟฟ้าเชื่อมโยงประเทศเพื่อนบ้าน และเร่งเจรจาซื้อขายไฟฟ้าให้แก่ประเทศเพื่อนบ้าน อาทิ กัมพูชา เมียนมา และมาเลเซีย เพื่อเดินหน้ารุกตลาดซื้อขายไฟฟ้าของภูมิภาคอาเซียน แสวงหาโอกาสทางธุรกิจ
รวมถึงแนะให้พิจารณาลดค่าเสื่อมและอายุโรงไฟฟ้าจาก 25-30 ปี ให้มีระยะเวลาที่สั้นลงเพื่อให้ทันต่อการพัฒนาของเทคโนโลยีที่จะช่วยลดต้นทุนการผลิตไฟฟ้า พร้อมทั้งให้ กฟผ. ส่งเสริมเทคโนโลยีกระบวนการผลิตไฟฟ้าและการดำเนินการในด้านอื่น ๆ ที่เป็นมิตรต่อสิ่งแวดล้อม ลดการปล่อยก๊าซเรือนกระจกซึ่งเป็นสาเหตุสำคัญของภาวะโลกร้อนตามความตกลงปารีส (Paris Agreement)
นอกจากนี้ยังให้ความสำคัญกับแผนการพัฒนาบุคลากร ควรสนับสนุนคนรุ่นใหม่ในการอบรมทักษะและเสริมความรู้ด้านเทคโนโลยี ซึ่งจะเป็นกำลังสำคัญในการขับเคลื่อนองค์กรและเฟ้นหาธุรกิจใหม่ ๆ รวมถึงการแสวงหาพันธมิตรทางธุรกิจที่มีความคล่องตัว มีเทคโนโลยีด้านไฟฟ้าที่ทันสมัยน่าสนใจสามารถนำไปต่อยอดธุรกิจได้เลยแทนการเริ่มต้นพัฒนาใหม่ เพื่อให้ทันต่อการแข่งขันที่ต้องปรับตัวอย่างรวดเร็ว
“กฟผ. เป็นรัฐวิสาหกิจซึ่งมีความสำคัญต่อการพัฒนาประเทศ จำเป็นต้องรักษาศักยภาพความเข้มแข็ง การพัฒนาบุคลากร และนวัตกรรมต่าง ๆ ให้มีความต่อเนื่อง เพื่อร่วมกันขับเคลื่อนเศรษฐกิจ เพิ่มขีดความสามารถในการแข่งขันของประเทศ เดินหน้าสู่การเป็นศูนย์กลางการซื้อขายไฟฟ้าของภูมิภาค” นายสุพัฒนพงษ์ กล่าว
 